Liderul galeriei CSA Steaua Bucureşti, Andrei Florescu, va fi dus la audieri, miercuri, alături de alte şase persoane, într-un dosar penal în care sunt efectuate cercetări pentru tulburarea ordinii şi liniştii publice, încăierare şi folosirea, fără drept, de materii explozive, potrivit unor surse judiciare.
Dosarul ar privi incidentul din data de 8 martie de la meciul de fotbal dintre Dinamo şi UTA când suporterii au pătruns pe teren şi s-au bătut. De asemenea, atunci s-au folosit materiale pirotehnice.
Vizaţi sunt ultraşi de la Dinamo şi de la CSA Steaua care au participat la meci în sprijinul suporterilor UTA.
Sursele citate au adăugat că cele şapte persoane vor fi duse la audieri la sediul Institutului de Studii pentru Ordine Publică (ISOP).
Poliţiştii Capitalei pun în executare, miercuri, 15 mandate de percheziţie domiciliară şi 26 de mandate de aducere şi citaţii, în Bucureşti şi judeţele Ilfov, Giurgiu şi Mehedinţi, într-un dosar penal în care sunt efectuate cercetări sub aspectul săvârşirii infracţiunilor de tulburarea ordinii şi liniştii publice, încăierare şi folosirea, fără drept, de materii explozive.
"În urma activităţilor întreprinse, şapte persoane bănuite de comiterea faptelor au fost depistate, una dintre ele în incinta unui aeroport. Persoanele în cauză vor fi conduse la audieri, faţă de acestea urmând a fi dispuse măsurile legale ce se impun", informează un comunicat al Direcţiei Generale a Poliţiei Municipiului Bucureşti (DGPMB) transmis, miercuri, AGERPRES.
Cercetările sunt continuate de către Serviciul Grupuri Infracţionale Violente, sub supravegherea Parchetului de pe lângă Judecătoria Sectorului 1, sub aspectul săvârşirii infracţiunilor de tulburarea ordinii şi liniştii publice, încăierare şi folosirea, fără drept, de materii explozive.
"Acţiunea beneficiază de sprijinul poliţiştilor din cadrul Inspectoratului de Poliţie Judeţean Mehedinţi şi al echipelor de intervenţie din cadrul Direcţiei Generale de Jandarmi a Municipiului Bucureşti, precum şi de suportul Direcţiei Operaţiuni Speciale din cadrul Inspectoratului General al Poliţiei Române", arată sursa citată.